Istorya 85: Natawo hi Jesus ha Kwadra
MAARAM ka ba kon hin-o ini nga bata? Oo, hi Jesus ini. Natatawo pa la hiya ha kwadra an sirongan han mga hayop. Ginpahigda ni Maria hi Jesus ha balalong, diin iginbubutang an pagkaon han mga asno ngan iba pa nga hayop. Kondi kay ano nga aanhi ha kwadra hira Maria ngan Jose? Diri angay manganak dinhi, diri ba?
Oo. Kondi ini an hinungdan kon kay ano nga aanhi hira: An magmarando han Roma nga hi Cesar Augusto, naghimo hin balaud nga an kada tagsa kinahanglan kumadto ha syudad nga iya natawohan basi magparehistro. Hi Jose dinhi natawo ha Betlehem. Kondi han inabot hira dinhi, waray na bakante nga lugar ha bisan diin. Salit kinanhi na la hira hini nga sirongan han mga hayop. Ngan hito mismo nga adlaw igin-anak ni Maria hi Jesus! Kondi, sugad han imo nakikita, komportable man hi Jesus dinhi.
Nakikita mo ba an mga magbarantay han mga karnero nga tiabot ha pagbisita kan Jesus? Nakadto hira ha kaumhan hito nga gab-i ha pagbantay han ira kakarnerohan, ngan tigda la nga naglamrag ha ira palibot. Usa ito nga anghel! Nagkahahadlok gud an mga magbarantay. Kondi an anghel nagsiring: ‘Ayaw kamo kahadlok! May-ada ako maopay nga sumat para ha iyo. Yana nga adlaw, ha Betlehem, igin-anak an Ginoo nga hi Kristo. Luluwason niya an katawohan! Makikita niyo hiya nga ginputos hin lampin ngan nahigda ha balalong.’ Ngan tigda nga nagkaabot an damu nga mga anghel ngan nagdayaw ha Dios. Salit, ginbiling dayon hini nga mga magbarantay hi Jesus, ngan hito nga takna ira hiya hin-agian.
Maaram ka ba kon kay ano nga sugad kaespesyal hi Jesus? Maaram ka ba kon hin-o gud hiya? Hinumdumi nga ha siyahan nga istorya hini nga libro ginsumatan kita mahitungod han suhag nga Anak han Dios. Ini nga Anak binulig kan Jehova ha paghimo han mga langit ngan han tuna ngan han iba pa nga butang. Ini an rason nga espesyal hi Jesus!
Oo, iginbalhin ni Jehova an kinabuhi han iya Anak tikang ha langit ngadto ha tiyan ni Maria. Nagtikang dayon pagtubo an bata ha sulod han iya tiyan sugad la han pagtubo han iba nga bata ha tiyan han ira nanay. Kondi, ini nga bata Anak han Dios. Pag-abot han panahon, natawo hi Jesus dinhi hini nga kwadra ha Betlehem. Maaram ka na ba yana kon kay ano nga an mga anghel malipayon gud ha pagsumat ha katawohan nga natawo na hi Jesus?
Lukas 2:1-20.
Mga pakiana
- Hin-o an bata ha retrato, ngan diin hiya ginpahigda ni Maria?
- Kay ano nga igin-anak hi Jesus ha kwadra?
- Ha retrato, hin-o an kalalakin-an nga tisulod ha kwadra, ngan ano an iginsumat ha ira han anghel?
- Kay ano nga espesyal hi Jesus?
- Kay ano nga matatawag hi Jesus nga Anak han Dios?
Dugang nga mga pakiana
- Basaha an Lukas 2:1-20.
Ano an nagin bahin ni Cesar Augusto ha katumanan han tagna may kalabotan ha katawo ni Jesus? (Luk. 2:1-4; Mika 5:2)
Paonan-o an usa nga tawo mahimo magin kaupod hadton tinatawag sugad nga mga tawo nga maopay an kaburut-on? (Luk. 2:14; Mat. 16:24; Juan 17:3; Buh. 3:19; Heb. 11:6)
Kon an mapainubsanon nga Judio nga mga magbarantay may-ada hinungdan nga malipay tungod ha katawo han Manluluwas, ano an mas daku nga hinungdan han kalipay han mga surugoon han Dios yana? (Luk. 2:10, 11; Efe. 3:8, 9; Pah. 11:15; 14:6)
war_Latn war_Latn war_Latn war_Latn war_Latn war_Latn afr_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn